Изх. №...................../...................2015 г.

**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от**

**ИВЕЛИНА ВАСИЛЕВА**

**МИНИСТЪР НА ОКОЛНАТА СРЕДА И ВОДИТЕ**

**Относно:** *Проект на Решение на Министерския съвет за одобряване на Насоки за интегриране на политиката по околна среда и политиката по изменение на климата в Европейските структурни и инвестиционни фондове - фаза „Изпълнение на Споразумението за партньорство и програмите* *в периода 2014-2020 г.”*

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание на чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на решение на Министерския съвет за одобряване на Насоки за интегриране на политиката по околна среда и политиката по изменение на климата в Европейските структурни и инвестиционни фондове - фаза „Изпълнение на Споразумението за партньорство и програмите в периода 2014-2020 г.” (Насоки за интегриране - фаза II). Насоките са документ от важно значение, тъй като те очертават механизми за интегриране на политиката по околна среда (ПОС) и политиката по изменение на климата (ПИК) в секторните политики. Тяхната подготовка е обвързана с редица основни стратегически документи, разработени на ниво ЕС – Стратегия „Европа 2020“ и „Многогодишна финансова рамка 2014-2020“, „Пътна карта за ефективно използване на ресурсите в Европа“, инициативата „Ресурсно-ефективна Европа”, „Стратегия за биологичното разнообразие 2020“, „Пътна карта за изменение на климата 2050“ и регламентите на ЕС за Европейските структурни и инвестиционни фондове (ЕСИФ) за периода 2014-2020 г. Изпълнението на втория етап на процеса на интегриране на ПОС и ПИК е предвидено и в Плана за действие за 2015 г. с мерките, произтичащи от членството на Република България в Европейския съюз, в рамките на Работна група 19 „Регионална политика и координация на структурните инструменти“.

В качеството си на отговорно ведомство за осъществяване на политиката по околна среда и политиката по изменение на климата (ПОС и ПИК), в началото на 2012 г. Министерството на околната среда и водите (МОСВ) инициира процеса на подпомагане на останалите компетентни ведомства чрез по-задълбочено и практически ориентирано интегриране на тези политики в съответните секторни политики. Основание за тази инициатива е разпоредбата на чл. 11 от Договора за функционирането на Европейския съюз, определяща политиката по опазване на околната среда като хоризонтална политика, която трябва да бъде вземана предвид при изпълнението на останалите политики, в частност, за да се насърчи устойчивото развитие. В резултат бяха изготвени „Насоки за интеграция на политиката по околна среда и политиката по изменение на климата в КП, ОСП, ОПР за периода 2014-2020 г. – фаза „Програмиране на фондовете към Общата стратегическа рамка“, приети от Министерския съвет с протоколно решение по т. 7 от протокол № 8 от заседание на МС, проведено на 1 март 2013 г.

Вторият етап на инициативата включва изготвянето на проект на Насоки за интегриране на политиката по околна среда и политиката по изменение на климата в Европейските структурни и инвестиционни фондове – фаза „Изпълнение на Споразумението за партньорство и програмите за периода 2014-2020 г.” (Насоките за интегриране на ПОС и ПИК, фаза ІІ). Подготовката на документа е в съответствие с чл. 8 от Регламент (ЕС) № 1303/2013, който задължава държавите-членки на Европейския съюз да осигурят спазване на изискванията в областта на ПОС и ПИК както при подготовката, така и при изпълнението на Споразуменията за партньорство и на програмите, съфинанисрани от ЕСИФ.

Насоките за интегриране на ПОС и ПИК, фаза ІІ съдържат екологични критерии, предназначени за използване на етапа на оценка на проектните предложения и съобразени със спецификите на всяка отделна програма, в т.ч. приоритетни оси, инвестиционни приоритети и дейности и при последващото изпълнение на проектите. Те са обособени в две групи - общи критерии и критерии, специфични за всяка програма. Целта е с използването на тези критерии да се гарантира изпълнението на законодателните изисквания и да се насърчи изборът на проекти, допринасящи във възможно най-голяма степен за опазване на околната среда, при спазване на целите и спецификата на съответните процедури за предоставяне на финансова помощ.

В периода 14-20 март 2015 г. Насоките за интегриране на ПОС и ПИК, фаза ІІ бяха представени за предварително съгласуване от управляващите органи на програмите, съ-финансирани от ЕСИФ и от Централното координационно звено (ЦКЗ) в Администрацията на Министерския съвет. Получените становища бяха обсъдени по време на инициирана от МОСВ среща на 14 април 2015 г. с участието на представители на компетентните дирекции в МОСВ, управляващите органи на програми и на ЦКЗ. Документът бе актуализиран спрямо получените становища и с оглед окончателните варианти и обхвата на програмите, одобрени за финансиране от Европейската комисия.

В периода 06-19 август 2015 г. Насоките за интегриране на ПОС и ПИК, фаза ІІ бяха публикувани на портала на Министерски съвет за обществени консултации и на интернет страницата на МОСВ в секция „Консултации на МОСВ с обществеността“. По искане на Сдружение за изследователски практики по инициативата „Зелени закони“ срокът за консултации на МОСВ с обществеността беше удължен до 15 септември 2015 г. с цел по-широк кръг от заинтересовани страни да имат възможност да подадат своите становища. Получените коментари бяха отразени в текста на документа.

С цел следване на последователен подход, Насоките за интегриране на ПОС и ПИК, фаза II следва да бъдат одобрени с Решение на Министерския съвет (РМС). С проекта на РМС, приложен към доклада, се възлага на министрите, отговорни за изпълнението на програмите, съфинансирани от ЕСИФ, да включват като критерии за избор на проекти тези критерии от Насоките за интегриране на ПОС и ПИК, фаза ІІ, които имат отношение към съответната процедура. В допълнение се предоставя възможност критерии от Насоките да бъдат включвани като условия към проектните предложения, когато добавянето им към списъка от критерии за избор на проектни предложения е необосновано или неприложимо. Този подход предоставя на управляващите органи възможността да адаптират критериите от Насоките към спецификата на съответната процедура за избор на проекти.

В РМС е определена ролята на МОСВ в процеса на интегриране на ПОС и ПИК. Участието на представители на МОСВ в състава на Комитетите за наблюдение на програмите е механизмът, който дава възможност министерството да предоставя становища за съответствието на критериите за избор на проекти по програмите с Насоките за интегриране на ПОС и ПИК, фаза ІІ.

По отношение отчитането напредъка на процеса на интегриране на ПОС и ПИК, в проекта на РМС е предвидено използването на съществуващи институционални механизми. Съгласно разпоредбата на чл. 11, т. 19 от Постановление № 79 на Министерския съвет от 10 април 2014 г., Управляващият орган следва да запознава членовете на Комитета за наблюдение с прилагането в съответната програма на принципа на устойчиво развитие, включително опазване на околната среда. В съответствие с тази разпоредба, управляващите органи следва да предоставят информация за предприетите действия по прилагането на Насоките за интегриране на ПОС и ПИК, фаза ІІ в рамките на присъствени заседания на Комитетите за наблюдение на съответната програма.

С цел преодоляване на липсата на специфична експертиза в областта на ПОС и ПИК, проектът на РМС дава възможност, по преценка на управляващите органи на програми, в състава на комисиите и работни групи за оценка на проектни предложения по съответната програма да бъдат привличани представители на МОСВ или на второстепенните разпоредители към него. Ползата от прилагането на този подход следва да бъде налице при избор на критерий, предполагащ задълбочен анализ относно неговата приложимост спрямо конкретната процедурата или при определяне на тежестта на съответния критерий и мястото му в контекста на целия списък от критерии по процедурата.

Съгласно чл. 52, т. 2, буква „и“ на Регламент (ЕС) № 1303/2013, докладът за напредъка по прилагането на Споразумението за партньорство следва да съдържа информация за предприетите от страната действия по прилагането на хоризонталните принципи, сред които са опазването на околната среда и изменението на климата. В тази връзка, в проекта на РМС е уредено задължението на всички управляващи органи на програми да подготвят информация за предприетите от тях действия по прилагането на Насоките за интегриране на ПИС и ПИК, фаза ІІ, която да бъде включвана в посочения доклад. По този начин ще се осигури изпълнение на ангажиментите на страната ни за докладване на напредъка по прилагането на хоризонталните принципи.

С цел да бъде осигурена проследяемост при прилагането на Насоките за интегриране на ПОС и ПИК, фаза ІІ, в проекта на РМС е предвидено, че на ниво изпълнение на проекта проследяването на критериите и условията, произтичащи от Насоките ще се извършва посредством мониторинга на съответната програма.

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 3 от Устройствения правилник на Министерския съвет и на неговата администрация, предлагам Министерският съвет да приеме така предложения проект на Решение на Министерския съвет за одобряване на Насоки за интегриране на политиката по околна среда и политиката по изменение на климата в Европейските структурни и инвестиционни фондове – фаза „Изпълнение на Споразумението за партньорство и програмите в периода 2014-2020 г.”.

**Приложения:**

1. Проект на Решение на Министерския съвет за одобряване на Насоки за интегриране на политиката по околна среда и политиката по изменение на климата в Европейските структурни и инвестиционни фондове - фаза „Изпълнение на Споразумението за партньорство и програмите в периода 2014-2020 г.“;
2. Проект на финансова обосновка;
3. Проект на съобщение за средствата за масово осведомяване;
4. Проект на Насоки за интеграция на политиката по околна среда и политиката по изменение на климата в Европейските структурни и инвестиционни фондове - фаза „Изпълнение на Споразумението за партньорство и програмите в периода 2014-2020 г.“

**ИВЕЛИНА ВАСИЛЕВА**

*Министър на околната среда и водите*